
Parlamentul  României

Camera  Deputaţilor

Comisia pentru industrii şi servicii

Bucureşti, 25.02.2013                                                      
  Nr.23/402/2008                                                                          
BIROUL PERMANENT

AL

CAMEREI DEPUTAŢILOR



În conformitate cu prevederile art. 95 din Regulamentul Camerei Deputaţilor, republicat, vă înaintăm, alăturat, Raportul asupra propunerii legislative pentru modificarea şi completarea Legii 51/2006 privind serviciile comunitare de utilităţi publice, transmisă cu adresa nr.P.l.x  576 din 24 septembrie 2008.


Prin conţinutul normativ al reglementării, propunerea  legislativă face parte din categoria legilor organice.

PREŞEDINTE,

Iulian IANCU

Parlamentul  României

Camera  Deputaţilor
Comisia pentru industrii şi servicii
Bucureşti, 25.02.2013                                                       

Nr.23/402/2008                                                                         
RAPORT    

asupra propunerii legislative pentru modificarea şi completarea Legii 51/2006 privind serviciile comunitare de utilităţi publice
        În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, pentru dezbatere în fond, cu propunerea legislativă pentru modificarea şi completarea Legii 51/2006 privind serviciile comunitare de utilităţi publice, transmisă cu nr.P.l.x 576 din 24 septembrie 2008.

          Proiectul de lege a fost respins de Senat în şedinţa din 17 septembrie 2008.

          Proiectul de lege a fost avizat favorabil de Consiliul Legislativ, cu observaţii şi propuneri care nu au fost preluate.



Guvernul României a comunicat, prin adresa nr.1069/DPSG/09.05/2008 că nu susţine propunerea legislativă.



Propunerea legislativă a fost avizată negativ de către Comisia pentru administraţie publică, amenajarea teritoriului şi echilibru ecologic, cu avizul nr.26/2934/27.01.2009 şi favorabil de către Comisia juridică, de disciplină şi imunităţi, cu avizul nr.Pl-x 576/27.01.2009.



Propunerea legislativă are ca obiect de reglementare modificarea alin.(2) al art.47 din Legea serviciilor comunitare de utilităţi publice nr.51/2006, cu modificările şi completările ulterioare, în sensul majorării limitelor amenzilor contravenţionale, precum şi al instituirii unei noi contravenţii.
          Examinarea propunerii legislative a avut loc în şedinţa Comisiei pentru industrii şi servicii din data de 19 februarie 2013.
         La şedinţa Comisiei pentru industrii şi servicii au participat, în calitate de invitaţi, din partea ANRSC: dl. Alin Drăgulin - vicepreşedinte şi dl. Iulian Băndoiu - director.
         Membrii comisiei au hotărât, cu majoritate de voturi, respingerea propunerii legislative, deoarece, prin Legea nr.204/2012 de aprobare a OUG nr.13/2008 de modificare şi completare a Legii nr.51/2006, au fost introduse măsurile de contravenţie propuse.
         La lucrări au fost prezenţi 27 deputaţi din totalul de 29 deputaţi membri ai Comisiei pentru industrii şi servicii.


          Prin conţinutul normativ al reglementării, propunerea legislativă face parte din categoria legilor organice.



Potrivit prevederilor Constituţiei României, republicată, Camera decizională pentru acest proiect de lege este Camera Deputaţilor.

                  PREŞEDINTE,                                              SECRETAR,   

                  Iulian IANCU                                         Radu-Bogdan ŢÎMPĂU                                                                                                  

Consilier parlamentar,                                                                                    

Silvia Vlăsceanu                                                                                                    

